Smugkig på IKEAs nye saml-selv-hifi

Forud for lanceringen næste sommer, har IKEA givet et lille smugkig på de hifi-systemer, de laver sammen med det svenske elektronikfirma Teenage Engineering. Serien kommer til at hedde IKEA Frekvens.

I modsætning til tidens trend med digitale lyd og ditto assistenter, har de to firmaer valgt en analog vej, ved at skabe et modulært komponentbaseret system, der ikke alene består af forskellige lydenheder – højttalere, forstærkere og pladespillere – men også lys.

Ifølge Jesper Kouthoofd, der er medstifter af Teenage Enginering, har ideen været, at man skal kunne købe alle komponenter til en fest, inklusive lysshow, til et relativt lille beløb.

Kollektionen har været under udvikling i snart to år og inkluderer som nævnt også en pladespiller. Ifølge Kouthoofd arbejdes der stadig på at gøre pladespilleren så billig som muligt ved at ændre på materialer, komponenter og design.

Prisen for komponenterne i IKEA Frekvens kommer til at svinge mellem 5 dollars og 99 dollars, 30-600 kroner, og hele kollektionen er planlagt til lancering i løbet af sommeren 2019.

IKEA Frekvens består af både pladespiller og lysshow.

De første officielle billeder af IKEA Frekvens.

IKEA har for nyligt udsendt sine første trådløse Bluetooth-højttalere, IKEA Eneby, i en række lande. Dog endnu ikke i Danmark. Den svenske gigant har også annonceret et samarbejde med multirumskongerne fra Sonos.

Smugkig på IKEAs nye saml-selv-hifi